정조 12년
戊申七月初五日卯時上御誠正閣藥房入診入侍時都提調金熤提調沈豐之副提調尹行元假注書李貞運記注官金鳳顯記事官金祖淳檢校直提學徐有防醫官徐命緯金光國李翊臣卞觀海白成一以次進伏訖熤曰日氣蒸鬱轉甚此時聖體若何上曰一樣矣熤曰惠慶宮調攝中氣候諸節若何湯劑進服後漸有差復之效乎上曰幾臻差復矣上曰醫官進前命緯等進伏上曰腹部不平之候今幾差勝而但滯候尙不能如常湯劑則何以爲宜耶命緯曰腹部不平之候旣已向差則湯劑中當祛枳實矣翊臣曰前方中去枳實加進二貼則似宜矣上曰然則依此爲之可也旣是月令湯劑則雖至五六貼亦似無害矣熤曰湯劑旣有現效則加進似爲得當矣命書榻敎曰惠慶宮進服加味六和湯去枳實自明日一貼式更爲製入上曰他承旨入侍鳳顯承命出與同副承旨南鶴聞偕入進伏上曰次對皆已來會耶鶴聞曰姑未及來會矣熤曰莫重問安啓辭不能照檢至有字句刪改之敎不勝惶恐矣上曰此何足爲引耶上曰領相之病何如云耶熤曰聞以暑症苦劇而今日則比昨添加云矣上曰諸大臣近來無送錄事相問之事乎熤曰古大臣則聞常常往復而近來則無逐日送探之事矣上曰此緣厚風之不及於古而然耶熤曰非但厚風之不如古且緣錄事之無暇隙而然也豐之曰王大妃殿湯劑明日當準十貼之數繼此何以爲之乎上曰暑候尙有餘氣更詳症候議定可也豐之曰明日動駕時當備藥院分提調故敢達矣上曰唯熤曰數日之炎熱無前中宮殿氣候諸節若何上曰一樣善過矣熤曰當此暑令湯劑合有議定進用之道矣上曰湯劑中雖少入蔘料亦必有效似是不足之致也豐之曰香薷飮三貼進御後動靜果若何上曰問諸醫官可也觀海曰三貼進御後別無動靜之形現而大體諸節差勝矣熤曰向伏聞醫官卞之淳入參於中宮殿診候時云蓋名入於內醫座目然後參於入診事體當然而之淳則旣無名目卽一閑散也旣參入診之後則不可置外宜有借銜之道矣上曰雖是閑散一參入診亦何妨乎之淳術業果傳授於何人耶此後使之一番更診好矣近來行醫中誰果有名稱耶熤曰近來未聞有出類者矣鶴聞曰明日動駕注書一員未備事當差出故敢達矣上曰唯命書傳敎曰聞有暑感不得造朝云安心調理事更爲傳諭于領議政次對旣命來會診筵同爲入侍上敎鶴聞曰疊遣史官似有妨於領相病中酬應承旨出去以此傳敎齎傳于政府吏可也鶴聞承命退出上曰聞東伯新得男子云於卿家可謂千里駒也其前未得有子耶熤曰其前亦有一子矣上曰金載琬則作人何如熤曰別無不及於渠兄而素抱宿病矣上曰聞有山水之癖云然否熤曰雖或游覽而別無癖好之可言矣上曰誰之壻乎熤曰沈能協之壻矣上曰卿之女壻幾人熤曰有三壻而一則沈鋑之子一則韓後裕之子一則趙暾之子也上曰卿近見趙暾乎熤曰近久不見而聞在京云矣上曰趙鎭寬則在於何處耶熤曰在於江上云矣上曰贓吏子孫雖有勿許淸顯之法亦豈可不齒人類乎大抵趙曮之以贓汚爲罪案於渠亦幸矣甲午以後厚謙未入於檢擬而趙曮之居銓也乙未三月政首擬於禮參以擧世所棄之養厚而擬之於都憲首望如是而渠雖欲生得乎事機之轉輾以至有翔雲之疏出矣揆以人情亦豈欲挺身甄復而如是行事必是見欺之致也於渠事可謂不善爲矣蓋至妖極惡者豈有如養厚泰淵者乎其陷人心而誤世道者無非此兩賊之所慫慂思之誠爲切痛大抵予意則凡係惡逆之外皆欲滌瑕蕩垢一竝收用雖以天道言之十年亦一變豈可使世家大族一向置之於坎軻之中耶無論彼此予意則蓋同然矣聞鎭寬之居家誠孝亦有可見云矣熤曰文學則絶才云矣上曰其時人多儒言而墨行者此人本自了了而亦不免此套風霜之餘今則想或有矯改之道矣如趙鎭宅亦有過爲矜作之病矣上曰今番都政可謂善爲矣意謂前吏判又出許多病敗貽害朝廷矣畢竟善爲殆如俗諺所謂好風之吹矣熤曰都政之善不善臣未詳知而物議皆以爲善云矣上曰前兵判事則可謂駭然矣熤曰此不可但以駭然言實是前無後無者其爲貽羞中權誠不少矣上曰出給帶校尤爲非矣熤曰此則過生畏怯之致也上曰前兵判之人品誠善而衆謗喧還亦可憫然熤曰大司馬是何等重任卽所以統領一國兵權而且其日列大前陪五十名反爲生怯於十餘閑良致得鳥駭獸竄之目街童巷叟亦皆笑之且閑良亦是士族而校卒輩之突入內庭任意作挐者亦可見其不能嚴禁之致誠可駭也上曰此事若欲只落一邊則別無難處而今者處分則於彼於此無所扶抑者意亦有在矣熤曰王者處分惟當合於事理而已豈可有扶抑於其間乎臣伏見朝紙至於此敎實不勝欽嘆之至蓋此事爲三件而一則兵判畏怯之失一則閑良犯分之罪一則校卒攔入之擧三者皆是不幸有關世道之憂而處分實爲得當矣且閑良輩旣有犯陣之罪若在漢唐之時則必不免軍律矣上曰聞其時前排則退去云矣臺疏所謂逃帥云者其文字出處何在熤曰似無出處而必渠自作之文字也上曰前兵判二次除拜皆不得無事不若其弟之功名矣上曰卿之女壻向入初仕望乎熤曰臣壻韓用中入於擬望而卽尹蓍東所以遭人言之端也上曰名字果拈出於疏語中耶熤曰然矣上曰予嘗言卿私勝之病矣其果聞之乎熤曰臣旣無學力安得無私勝之病乎上曰此非謂天理人慾之私也卽物我之私云也韓用中若入於首望則好矣而至於副擬則太不緊徒爲人吹覓之資豈可乎熤曰韓用中其前未嘗擧論而此時始入副擬以跡論之似由於臣矣上曰韓用中出繼爲故相韓翼謩之孫乎熤曰然矣上曰人言之來亦由是而然乎熤曰然矣上曰留正宋之名相也史記猶書以逃故相事亦何足深咎乎此由於不知事面之如何而致此罪案者也此事亦豈可曰善爲乎若責以大臣體國之義則誠歉然矣其時中道付處亦可謂罰已行矣且故相向來朝廷之一葉靑也特命復官亦由於此矣在朝家用舍之道不必拘此況已至於孫則尤何可論乎上曰今年流行之病與時氣有異云然否熤曰症情異於古之時氣云矣上曰今有寢息之勢耶熤曰雖未寢息而更不熾盛云矣上曰今者之雨卽爲開霽京中則誠幸矣而北關嶺東及平安道江邊則雨水太過誠可悶矣三南則擧皆移秋云矣熤曰三南則聞是豐徵云矣上曰今年牟麥則免凶乎熤曰優於免凶矣上曰大豐之年必有粒米狼戾之患常年實爲無妨矣熤曰大有年之後則必有大歉物理固然不可不預存嗣歲之憂矣熤曰今日倍加蒸熱殿座許久卿宰姑未盡會若繼行次對則恐致日晩下情不勝憫迫矣上曰此則別無所妨而予意則只欲使世道之和平矣熤曰臣之前後陳達亦已多矣今則禫事隔日君讎尙此未復臣等之罪已無可言而兪音終靳義理莫伸服款之宇鎭而尙貸一命凶言之時偉而尙未嚴問臣於此不勝抑鬱怨冤之至矣上曰宇鎭事旣已勘律所餘者只是根脚而已至於時偉則其罪誠可誅也蓋金氏洪氏卽慈殿慈宮至親而罪在罔赦則猶且不貸況如時偉者乎渠以怙權賣勢爲事故人之視之者莫不畏之於渠有何權勢若是譸張耶卽此一事其罪已不容誅且凶言云云以渠處地何以得此不炊之堗煙豈自生乎以此以彼無非當死之罪矣於渠何靳鞫問而當此藏刑之時雖問之渠必生自明之計矣何用問爲且於渠有何黨與乎不過是蠅營之輩何足論哉大抵予之處事或嫌於未快而蓋欲快則見傷者多必將空其類而後已故予不欲爲快事凡諸偏論皆從夬字中出來若無是也則偏論亦何由生乎熤曰快字亦當二條看得每事皆夬則固爲不可而當快處不能快則其害猶甚於不當快而快矣大舜聖人也非欲爲快而史氏記之曰四罪而天下服服之爲言快之之謂也王者處分當執中用端有當殺者則殺之有當問者則問之不可牽掣於事端者亦已明矣上曰宇鎭事到今豈可更問乎若問宇鎭則其事端自有屬處予不忍爲此也古亦有人臣好名之說而非特人臣之好名在人主亦有好名者予則在前或不無此意而近則比前相反不欲爲好名畢竟未知功效之如何而予意則已定矣時偉則非不欲問而旣無證人故姑此置之而其罪則誠不容誅矣渠是何人敢犯貪權之罪乎渠以承旨自同副至左一未得順遞以渠之罪害及諸承宣而一時竝遞者比比有之時人目之以趙逢事予於渠有何一分顧籍而敢以戚里自處乎且其在外貪虐無厭湖南之人至於欲食其肉而其所轉輸於渠家者托以進上卽此一事亦可誅也金履成之書啓未及回啓而如有生籍沒之法渠之貪物盡爲出給於湖南之民則可以慰一方之心矣熤曰湖南民則蕩析無餘地幾乎盡劉只此一罪已難免王章矣上曰左右相入來與否知入可也賤臣承命出回奏曰左相已入來而右相姑未及入來云矣上曰旣有診筵同行次對之命而日勢已晩不可久待其齊會大臣卿宰之已會者先爲入侍可也賤臣承命出與左議政李性源戶曹判書徐有隣延豊君李𡊠兵曹判書李在簡行副司直李柱國右參贊鄭昌順漢城判尹金尙集禮曹判書李秉模行副司直徐有大吏曹參判李在學開城留守洪秉纘行副司直金持默校理李太亨行左承旨趙鼎鎭事變假注書金和鍾等偕入進伏性源曰老炎轉甚此時聖體若何上曰一樣矣性源曰王大妃殿氣候若何上曰一樣矣性源曰惠慶宮調攝中諸節益臻快復乎上曰大體差勝矣性源曰今者惠慶宮問安雖是一時症候而初日進服湯劑爲四貼蘇合元進服之數亦至多丸症候推此而知其時聖心之焦遑當如何廷臣問安之勿爲藥院竝直之不設雖出於我聖上仰體慈心之意而今當症候平復之時其在上下慶忭之情實不係於直宿與否而拘於格例飾喜之擧不得仰請下情誠不勝抑菀矣上曰廷候之勿爲實出於仰禮之意若有過於此之擧則慈心不安故耳上曰久不行次對故欲待領相之入來診筵同爲召見矣領相則以病難强云而卿等旣已來會云故今者引見者此也上曰古大臣則有送錄事相爲往復之規而俄聞金判府言則近來此法寢衰云亦可見厚風之不及於古矣性源曰此法近或間斷而無廢却不行之事矣諸大臣中金判府則所居稍左故往復最爲稀闊俄者所奏似由於是矣上曰右相其間似已入來注書出去偕入可也和鍾承命出與右議政蔡濟恭偕入進伏濟恭曰晩炎鬱蒸此時聖體若何上曰一樣矣濟恭曰王大妃殿氣候若何上曰一樣矣濟恭曰惠慶宮問安卽爲差復下情不勝慶幸昨今日氣蒸菀倍前此時起居諸節若何上曰大體漸臻平常矣濟恭曰小臣數日以暑泄不得動作今有來會之下敎臣旣屢日未承候次對亦久不行故不勝耿結敢玆入來而病氣所使未能趁早入來致後於入侍誠惶恐死罪矣上曰過矣意謂領相入來旱行診筵仍有同爲入侍之命矣領相則旣以病不得入來左相及諸宰先到云故先爲召見者此也卿之深引無乃太過乎上曰他承旨入侍鳳顯承命出與右副承旨洪仁浩偕入進伏上曰次對爲之可也性源曰此忠淸兵使權䎐狀啓也以爲本營城堞之前後完築者小石無隅後托單薄一經潦雨幾盡崩頹今若祛舊石浮熟石不計步數多寡今年作一虹霓明年築幾步城堞今雖迃遠後必有成效以此定式逐年爲常則十五年之間足可告訖而或不無有始無終之慮所入物力磨鍊後錄請令廟堂稟旨分付矣不計步數多寡逐年堅築之請果不爲無見而所請物力則無論某處某樣錢某樣布初不指的仰請只混稱五萬兩二萬兩朝家雖欲許施將劃何處錢布乎至於煙軍赴役尤係重難不可輕許此狀啓還爲下送使之精當措辭更爲陳聞奏御文字事體敬謹而七八年前偶過淸州牧云者已有泛而不切之病至於臣本遐踪狃於節略云者稱道亦涉太過雖使繡衣褒啓何以加此揆以事面俱涉未安該兵使罷職何如上曰狀辭之些少違式眞率可喜勿罷更令指一狀聞可也出擧條性源曰卽見刑曹草記則以爲皇朝之法馬牛之咬踢人觝觸人者另加標識掛在該馬牛身上云大抵馬牛之悍惡難制者若明白記號標識搭在馬牛身上使人人者皆望見而避之各思處變應猝之方則被咬踢觝觸死者鮮矣爲辭而批旨有許令廟堂稟處之命矣皇朝記號之法雖所未詳而若加標識使人知避則不害爲遠害之一端依草記施行何如上曰右相之意何如濟恭曰預爲標識使人謹避則可以助好生之政而但標識掛身未知以何物爲之可得免窒礙難便乎更爲商量恐好矣上曰其意則雖好其說則未詳標識之如何爲制掛在之如何定式更令刑判指一論理草記後施行當否卿等稟處可也出擧條性源曰今番秋享大祭受香時別軍職朴思弼望見儀仗不卽下馬屢次呵辟始乃橫過隱避者論其所犯萬萬駭然爲先汰去令攸司考本律嚴勘臣之招致書員以此事面飭者今至三日而尙未上聞雖未諳本廳事例之如何而亦難免稽忽當該行首別軍職一體汰去何如上曰聞極駭然朴思弼及行首別軍職事依卿所奏爲之再昨之事尙今掩置尤極駭然此非欺蔽而何此習不可長當該掌務別軍職亦爲罷職且聞卿言昨與再昨往見時以非殿座擧動時不得擧廳爲言云者豈有如許廳規渠輩藉重之狀尤極無據發論人往來人査出先汰後罷參會後不卽來奏別軍職亦竝罷職雖在外方亦不參坐坐目居首義難因冒當該首座人一體汰去以懲日後可也出擧條上曰頃者大享時自三更以後雨勢卽止享禮利成誠萬幸矣聞卿終始植立靡有少懈云精力壯矣誠意尤可見矣予於奉先之節卽所耳濡目染於先朝者故每當祀享不敢放心而昨今年來未能親行享事此心缺然實有如不祭之嘆矣性源曰日氣過熱故臣於調氷之節各別申飭犧牲宰殺亦臨時爲之陳設亦稍晩矣但時刻太久撤床之際亦不無可悶之節矣上曰享禮以敬爲主而時刻旣久則怠忽之念易生予故以太遲爲憫矣性源曰此則果如聖敎矣是故初爵則待獻官之親檢始爲斟酒第二室以後則一一親檢恐致時久故使守僕以次斟酒而待者亦或有前例矣上曰節次旣多而其中無可省之節次自致遲久其勢然矣濟恭曰金海府兩面有忠勳府屯田百有餘結曾前則納稅勳府丙申年因特敎釐弊屯稅輸致漕倉納于戶曹翌年丁酉有何許人稱以內司䆃掌下來東面一結所徵爲全五石而遐土民人怯於鞭扑不敢違越惟其言是從而戶曹所定便是惟正又復輸納無敢伸縮以一土而有兩稅者十年于玆民不聊生流散相繼云鄕民之稱以弊瘼白活路上者半是猥雜本不足盡信而至於此事則一土兩稅聞極可駭白活人令法司招致詳問又爲發關本道詳覈其疊稅與否論報備局後稟處宜矣上曰依爲之亦令戶曹査出先爲草記可也出擧條自濟恭曰宵旰聖念一是爲民每承傳敎臣實感嘆而第念外邑徵族之弊若不嚴立科條則爲民之敎恐無實效大抵爲守令者不能嚴密典守以致公貨公穀之種種逋欠則旣無徵出之路公物又不可不爲收殺故一例以徵族爲事不問其族屬眞否一從弄奸者所告列名踏印出給面里任星火徵督有若惟正之不可已者而其弄奸之人則或不加一杖依舊自在公然使不當之人一朝至敗家亡身之境者比比有之目今此弊八路同然而至於西路則實爲尤甚臣謂從今以後凡有逋欠當該弄奸之人先爲限死嚴刑以謝其族屬渠之家舍田土沒數賣充然後猶有不足則使其族屬助給庶可爲懲礪他人之道以此分付諸道定式遵行殿最時亦以徵族多寡爲守令進退之意亦爲申飭宜矣上曰依爲之出擧條性源曰適因言端敢此仰達矣金海府明智島事甚可悶矣本島素稱沃土兼饒漁利四方閑雜無賴之類皆投入便成逋逃藪莫敢誰何且本道七十州皆食此島所煮之鹽而洛東江發賣之際官鹽未盡賣則私鹽一切禁斷鹽價日益高峻殆過十緍而鹽是民生日用之不可闕故艱食之氓亦不免以高價貿取此誠痼弊矣上曰曾經嶺伯人各陳所見可也尙集曰本島貿鹽之自營門句管終有榷利之嫌而金海乃是嶺沿大邑自失此島近甚凋弊莫可收拾臣意則依前還屬本府事甚便當矣上曰此重臣之言旣如此卿等亦陳意見可也昌順曰本島鹽利初屬本邑更屬營門者屬之本邑有許多弊端故不得已移屬於營門蓋本邑則威令無以遍行統兵水營之侵漁無以防禁奸猾吏鄕之誅求亦難遍察故至有移屬營門差送別將之擧初非爲若干餘剩而然也鹽價則旣有定式似無高踊之弊今若還屬本府則鹽民之安業似不如屬營之時矣秉模曰此島之或屬本邑或設別將而畢竟以監營爲歸者蓋以各閫營貿販侵漁之弊有非本邑及別將所可禁斷故也今則營裨中雖以別將稱號照檢然制置之規旣異於另設別將之時閫營之弊亦異於本邑專管之日而一自向來定式之後洛江鹽價高不過七緍則監營得失似不足言而鹽民利害恐莫如屬營之爲愈矣在簡曰本島鹽利屬之營門設施已久今不必續續變改矣上曰右相之意何如濟恭曰朝家但從民願而已島民若以屬營爲便則當使之屬營若以屬本府爲便則當使之屬府詳察本島民情然後此事可以決之矣上曰旣發言端不可仍置退與領相及曾經道伯人爛議民弊如果難支何嫌銷刻苟有不然亦何必續續更張以此知悉覆奏可也出擧條性源曰朝廷之上相敬是美風前兵判旣有所失則臺臣疏論不患無辭而至於逃帥及鳥駭獸竄云云語涉不雅全欠相敬臺臣雖體重不可無警飭推考何如上曰依爲之出擧條上曰鳥駭獸竄之目當屬之兵判看者乎右相則何以看得耶濟恭曰臣亦屬兵判看矣上曰予則無心看過不如是看矣逃帥出處見於何書乎此是不降則逃之逃耶名以逃帥則當合軍律遣辭豈可若此乎臺臣事誠非矣性源曰此則由於未詳文字之致臺臣之意亦豈出此而其有欠於相敬則大矣故臣之提奏者此也上曰此重臣再任本兵輒致顚錯而其爲人則固善矣駭擧之止此亦可幸也三件事俱是大段失措而校卒之突入士夫內庭尤萬萬可駭故於此於彼不得一扶一抑以是之故兩邊皆爲不快而亦奈何大抵予於各樣事無夬處此則予之所定者故甲乙之間凶逆層生殲厥渠魁務從寬典數年之內自底妥帖其時議論皆以爲不快矣宇鎭事於渠有何顧惜而此非爲渠也事端有所迫處豈可更爲着手耶時偉事雖欲拿鞫而當此嚴刑渠必發明豈可與渠爲情談耶於此二者人皆視之以不快而予則雖知小事必欲解其末梢優游不斷之目亦所不避卿等試思之退計十年以前被傷者幾人乎若逐年逐事而輒皆爲雷厲風飛之擧則人何以堪乎以是言之優游反勝於果斷矣予以喣濡陽和四箇字自作文字是非利害則置之度外矣人孰無好名之心至於人主亦然而予則異是雖或有當時後世之譏議惟恐其不優游而不欲聞快字矣是故今於前兵判及閑良事皆無扶抑彼此皆爲不快者亦由於此矣性源曰夬之一字雖不能無病而若見快之爲病只以優游喣嚅爲事則其弊之難救者甚於快矣當斷處則明正典刑然後可矣且宇鎭則旣自渠口承款而尙保其首領者乎上曰院相之全保自古無多且他日云云其言有屬處故非不知刑政之爲屈而不得不然矣性源曰殿下旣知刑政之屈而尙此不斷尤極憫菀矣上曰予以生道殺人者亦已多矣凡諸事爲決不可夬蓋自丙丁以來一門之無長幼老少盡伏王章者凡幾家矣求之史牒亦所罕有年年逆獄月計不足歲計有餘而其害則歸於國予非欲優游而然也今則第一道理莫若祛慮而懲貪故向於卿等之登筵也已及之矣祛慮之道無他勿論彼此其中能解計數者先自退臥則庶乎可矣一邊雖欲爭一邊終不應則偏黨自可熄矣復何憂哉性源曰大聖人好生之德非不欽仰而不當好生之處全用好生之意則其弊反有甚於夬之爲病矣院相之不保不過徵細之事豈可以此而或爲一分容貸乎上曰非爲渠也予不得不如是矣性源曰雖以時偉事言之許多人中指目必屬於渠渠若無所犯之眞贓則豈有如是之理乎國言喧騰經歲經年而假息島中尙不得一次嚴訊政刑之失孰有大於是者乎上曰時偉之罪則果當死而今當此時雖問必無自服之理豈可與渠爲情談而止乎性源曰先爲拿來嚴囚待用形鞠問則其罪豈有不綻之理乎臺臣疏中亦以禫祀已廟尙不嚴覈爲言此見輿情之同然而臣民之沬血飮泣者也上曰右相聞申禹相疏辭及避嫌乎旣爲聯箚翌日又疏以草草數行欲爲塞責之計而不過掇拾陳腐全沒意趣如此疏章不可但以不誠實言近來人每患如此誠可痛也且吳翼煥趙弘鎭皆去姓而書之此亦近來之弊風也濟恭曰申禹相此疏難免不誠之罪而群下多有如此者故自上視之以應文者亦由於此矣此實群下之罪也性源曰臣等雖無狀忝居大宦豈敢以不誠應文之說仰瀆天聽乎上曰國榮處分後故相鄭領府有所筵奏者予之尙今感嘆不忘者此也其說載於其時日記中左相則想或聞知矣至於宇鎭事卿等以優游不斷知之可也濟恭曰優遊不斷此是漢元之題目也殿下旣自期以堯舜臣等亦非堯舜不陳則豈可以漢元之題目自況乎且以大舜之聖而亦誅四凶此亦可以快言之耶當斷則斷則聖人所不得已者矣上曰先大王治化何如處分何如而此四字其時其時諸臣章疏往往用之不以文字之出處有所嫌礙則況於今日乎且事自事言自言不可以此爲嫌矣且予非喜此而自況者也濟恭曰王者處分當觀事理之如何宇鎭之承款自服而不正法非理也時偉肆發凶言而不嚴鞠非理也上曰渠豈自服乎用刑然後當有決處矣公然囚置以待豈可乎濟恭曰曹參之相業卽所謂全掩匿覆改而此則不過下吏之小過也在王者天討五刑之義豈可用此法乎上曰勿復及此事卿等就坐諸宰稟事可也上曰禹禎圭所進冊子諸條回啓何以爲之耶性源曰欲待領相之造朝爲之矣上曰此則皆以草記爲之可也有隣曰頃因太常所報文禧廟四名日四仲朔孝昌墓四名日忌辰祭祭物宜嬪宮四名日四仲朔忌日祭祭物加定事自禮曹粘目啓下矣文禧廟孝昌墓祭物依義烈宮祭享例磨鍊則物種價米爲八十四石零而已與本寺提調及惠廳堂有所消詳加定別單今當入啓而筵稟後加定事曾有定式故敢此仰達矣上曰依爲之出擧條自有隣曰頃因湖南諸寺僧上言西山許祠賜額不可以一張上言遽然許施令道臣詳探來歷論列啓聞之意筵奏分付矣卽見全羅前監司沈頤之狀啓則以爲休靜事蹟之載於文字者收取考見則故相臣李廷龜張維所撰碑文俱以忠義極其奬許有曰壬辰之亂杖劍進謁宣廟義之命爲八道十六宗都摠攝而率其門徒及他僧一千五百會于順安法興寺助天兵戰于牧丹峯斬獲甚多克復京城之後以勇士百人迎大駕還京都天朝經略提督送帖奬許云云兩臣所撰碑文優爲信史則其扶社護聖之偉蹟奇功可驗實蹟弟子惟政等所記寶藏錄中敎旨與衣鉢藏于頭崙山大芚寺乃是入寂時遺囑則建祠之以此爲歸不無所據而似此忠節合有褒奬之道爲辭矣蓋此西山之功之忠如彼卓然而大芚寺旣有傳鉢弟子建祠之托則一道緇徒之至願所在可推而知一依嶺南例許以建祠仍賜表忠二字之額以示朝家褒奬之意恐合事宜矣上曰依爲之出擧條有隣曰敬差官差送與否稟定然後年分事目當爲磨鍊而近年以來連爲令道臣擧行矣今番亦依此爲之乎敢稟上曰依爲之出擧條在簡曰湖西常賑穀年年秏縮無以支用當此麥登之時貿置添補實合備荒之道故臣與戶判相議使之往復於道臣矣卽聞道臣所答以爲萬餘石牟麥可以方便貿取云如欲儲穀此時誠不可失常賑牟限萬石趁今貿置仍令道臣量宜次次作租恐合事宜敢此仰達上曰大臣之意何如性源曰本廳事誠可悶而湖西雖云麥豐萬石貿牟未免太過且利歸於本廳則害及於平民一包價雖是一兩及民者似不過七錢矣濟恭曰牟還之多最爲外邑之弊當此麥豐之時貿取雖或不至甚難常定價之如數及民旣不可知來後作租之時不至有民弊又不可知都在京外十分商量十分善處之如何矣上曰前此道伯旣云有所拮据則到今還作錢反爲民弊本道常賑穀物不敷卽所通知値此稍稔之時宜講備荒之政依惠堂言許施而萬一吏緣爲奸不以詳定派給民間則不飭之道伯焉逭重典先自守令之入已者各別禁斷犯者施以贓汚之律以此嚴飭可也出擧條在學曰寧邊府使金廷遇辭朝已過十日而謂有情病屢呈辭狀於臣曺守令下直之後去就非臣曹所可知而連日來呈尙不發行事體所在萬萬駭然令該府拿問處之恐合事宜判堂還未登筵故敢此仰達矣上曰不可拿處而止先罷後拿已下直守令尙今逼留而該道伯之無一言烏在其申飭之意當該道伯推考除非辭朝前則守令之呈狀該曹係是無例向來洪守榮擧措猶以爲萬萬駭然況此乎嚴飭銓曹更無敢如是可也濟恭曰守令下直之後設或赴任稽滯道伯論啓自是規例則吏兵曹之不爲管攝推此可知金廷遇旣已辭陛又呈吏曹大違格式矣性源曰守令邊將辭朝之後除本道監兵營外無論吏曹兵曹皆是不管衙門而金廷遇之辭出多日敢稱情病屢次呈狀於吏曹者事未前聞有關紀綱此後則永爲定式分付銓曹設有如此冒呈者初勿捧見直爲退却銓堂之筵席提奏亦涉屑越推考何如上曰依爲之出擧條秉模曰厚陵陵官所報內王后陵上裳石外高內低有傾側之患孝陵陵官所報內曲墻下層石爲潦雨所沾濕至於蹲頹之境云事當修改此後當以草記仰稟而今適登筵玆敢先達矣上曰唯上曰蜂峴春秋孟朔旣有奉審之規再昨日已爲奉審乎秉模曰然矣上曰來月又爲摘奸陵官若不善檢飭汰去可也太亨曰今承聖敎以優游不斷四字辭旨有若自劃者然蓋群下之責難於上者容或有是言而自上辭敎則恐不宜如是又況刑政之不擧紀綱之漸弛職由於此繼自今存戒於優游不斷而加勉於發强剛毅必以堯舜之聖自期是臣區區之望也雖以目下刑政言之宇鎭乃是輸款之劇逆而顯戮未加尙今假息時偉則喉院酬酢旣有證左不滿邦慶陰懷凶圖之跡有不可一日容貸而一未訊覈尙置海島其爲刑政之乖豈復有如此之甚者乎逆醫乳媼盤覈之道亦不可一向任置臣謂時偉及逆醫逆媼等一竝拿來嚴問待用刑究問正法斷不可已也上曰已悉諭矣命書傳敎曰曾經宮銜中獨漏云昨日敍用傳旨拔去意在旣云獨漏則合有參酌矯質亦不在於收敍遲速被謫蒙放罪人尹行任罪名蕩滌給牒敍用又命書傳敎曰前注書金孝建本有輕重之別口傳還付牌招察任命退諸臣以次退出